ابھیشیک شکلا

ابھیشیک شکلا اردو زبان کے شاعر اور مزاح نگار ہیں۔

 حالاتِ زندگی 
ان کی پیدائش 14ستمبر 1985ء میں اتر پردیش کے غازی پور ضلع میں ہوئی۔ انھوں نے ایم کام کی ڈگری لکھنؤ یونیورسٹی سے حاصل کی۔ اس وقت وہ اسٹیٹ بینک آف انڈیا میں ملازم ہیں۔

 ادبی سفر 
ابھیشیک شکلا ان لوگوں میں ایک اہم نام ہے جنھوں نے گذشتہ 10-15 سالوں کے درمیان غزل کے میدان میں اپنی شناخت چھوڑی ہے۔ ان کی شاعری میں محبت کی جھلک نظر آتی ہے جو زندگی سے بھری ہوئی ہے اور فن سے بھرپور اظہار ہے۔ انھوں نے بہت جلد بہت سے بڑے نقادوں کی توجہ اپنی طرف مبذول کرائی ہے، ساتھ ہی انھیں نئے لکھنے والوں کے لیے ایک رول ماڈل کے طور پر دیکھا جاتا ہے۔ ان کی ادب اور تہذیب پر گہری نگاہ ہے، نیز وہ اپنے ہنر مند اور مزاحیہ طنز کے لیے بھی ہمیشہ زیر بحث رہتے ہیں ۔ لکھنؤ کی خوبصورتی اور ثقافت ان کی شخصیت اور شاعری میں سمائی ہوئی ہے۔ ان کا پہلا شعری مجموعہ حرفِ آوارہ 2020 میں راج کمل پرکاشنن نے شائع کیا ، جس نے بہت جلد اپنی پہچان بنائی۔ انھیں صحیح معنوں میں اردو تہذیب وثقافت کا ایک نمونہ کہا جا سکتا ہے۔
وہ چھوٹی چھوٹی طنزیہ مزاحیہ تحریریں لکھنے کے لیے مشہور ہیں۔

 تصانیف 
 حرفِ آوارہ، راج کمل پرکاشنن، (2020ء)

 ناقدین کی آراء 
 گلناز کوثر: ابھیشیک شکلا کو پہلی مرتبہ سننے کا موقع ملا اور بہت افسوس ہوا کہ اس شاعری سے پہلے کیوں ملاقات نہیں ہو پائی امیجز ایسے کہ جیسے گھڑے گھڑائے کہیں سے خزانے کے جیسے ان کے ہاتھ لگ گئے ہوں۔

 نمونۂ کلام 
مقام وصل تو ارض و سما کے بیچ میں ہے

میں اس زمین سے نکلوں تو آسماں سے نکل

مٹی سے مشورہ نہ کر پانی کا بھی کہا نہ مان

اے آتش دروں مری پابندیٔ ہوا نہ مان

ہر اک لغت سے ماورا میں ہوں عجب محاورہ

میری زباں میں پڑھ مجھے دنیا کا ترجمہ نہ مان

اے وطن جن کو یہ لگتا ہے کہ سب ٹھیک ہے وہ

اور کچھ ہوں گے ترے چاہنے والے کم ہیں

بنے بنائے ہوئے دکھ نہیں اٹھاتا ہوں

جو دکھ اٹھانے ہوں پہلے انھیں بناتا ہوں میں

کوئی اڑائے اگر دھوپ کی طرف سے مجھے

شجر پہ جا کے ہری پتیاں بناتا ہوں میں

ہمارا رشتہ ہماری طرح انوکھا ہے

وہ خرچ کرتا ہے مجھ کو اسے کماتا ہوں میں

 حوالہ جات 

زمرہ:1985ء کی پیدائشیں
زمرہ:بھارتی اردو شعرا
زمرہ:اردو کے ہندو مصنفین